ועדת החינוך, התרבות והספורט, כנסת 24, פרוטוקול מספר 11, 2021-08-16 14:00

שרן השכל: אני פותחת את ישיבת ועדת החינוך, התרבות והספורט בעניין תקנות הקורונה.

שרן השכל: אנחנו נמשיך מאיפה שעצרנו בפעם הקודמת.

שרן השכל: אנחנו סיימנו את סעיף 9?

מרב מיכאלי: לא, עדיין לא סיימנו אותו, הגענו לנושא של החריג של הטיפול הרפואי של תלמיד שיוצא לטיפול רפואי.

שרן השכל: איזה סעיף?

מרב מיכאלי: 9(ב)(4).

משה טור פז: חברתי יושבת הראש, אני יודעת שחבר הכנסת סימון דוידסון רצה להתייחס לסעיף 8 בהקשר של תנועות נוער וספורט.

שרן השכל: כן, בבקשה.

סימון דוידסון: זה עלה כבר, הנושא הזה?

שרן השכל: כן, דיברנו עליו לפני כן.

סימון דוידסון: טוב.

סימון דוידסון: אני אחרי דיון של יום שלם בוועדת חוקה.

סימון דוידסון: הדבר שמתברר לכולנו, שמשרד הבריאות וכל הנושא הזה של בדיקות לילדים קטנים, אני מדבר עד גיל 12, לא ערוכים.

סימון דוידסון: לדעתי זו תהיה קטסטרופה של כל נושא הבדיקות לילדים.

סימון דוידסון: זה הולך לקרות ממש בעוד יומיים ועדיין לא עשו את ההכנות המלאות, עוד לא נסגר הנושא של המכרז אפילו לחברות שהולכות לבצע את הבדיקות, זה אמור להיסגר היום.

סימון דוידסון: התקנות האלה עדיין לא הגיעו לוועדת חוקה, כנראה שזה יגיע רק מחר, וכל העולם של הילדים, אני מדבר על הנושא של הבריכות והחוגים והבלתי פורמלי והתרבות של הילדים, כל הנושא הזה זה פשוט גזרת מוות על כל העולם הזה.

סימון דוידסון: אני מדבר גם על הנושא העסקי, שכבר שבועיים העולם הזה מדמם מפני שאנשים כבר מפחדים ויודעים שהולכים לקראת תו ירוק לילדים קטנים, ולצערי הרב מה שאנחנו נראה בעוד כמה ימים זה שכל העולם הזה פשוט לא עובד.

שרן השכל: מה נקבע בוועדת חוקה?

סימון דוידסון: בוועדת חוקה לא הגיעו התקנות בגלל שהממשלה עדיין לא אישרה אותן וכנראה שמחר בבוקר אנחנו נגיע כדי לדון בנושא של התקנות.

סימון דוידסון: השאלות שאנחנו שאלנו היום היו שאלות קשות, גם את משרד הבריאות, גם את הפיקוח, אין להם תשובות.

סימון דוידסון: אנחנו לפני גזירת מוות על כל העולם הזה.

סימון דוידסון: עכשיו, הכי קל זה לאשר והכי קל זה להיות חותמת גומי של כולם, אבל בסופו של דבר יש לנו אחריות.

שרן השכל: חבר הכנסת דוידסון, אני מסכימה איתך, אתה צודק, אני גם אמרתי בתחילת הוועדה, אתה יודע, זו ועדת התרבות ותקנות התרבות לא הגיעו אלינו.

שרן השכל: אני לא מדברת על התו הירוק, מילא, לתיאטראות, שגם ככה נמצאים במצוקה אחרי שנת קורונה, אבל תיאטרון ילדים, חודש אוגוסט, תיאטרון ילדים, עכשיו כל הצגה שתרצה לקחת את הילד תצטרך לעשות לו בדיקה?

שרן השכל: זה לא הגיוני.

סימון דוידסון: אני שואל איפה ההורים שצריכים לעבוד, מי ייקח אותם לבדיקות?

סימון דוידסון: מדברים על עד 15 קילומטר מהבית ללכת לבדיקות, יהיה גם עומס ואנשים לא יצליחו - - -

שרן השכל: זה נכון.

שרן השכל: עכשיו - - -

סימון דוידסון: שנייה, הנושא הזה הוא לא סימן שאלה, אני בטוח שזה יהיה קטסטרופה, אין לי ספק, כמו שבדברים אחרים אנחנו בקטסטרופה.

סימון דוידסון: עד היום דיברנו על נושא של כניסה למדינה, בנושא הזה אנחנו גם בבעיה.

שרן השכל: אני אומר ככה, אסתי, אני מבקשת שתשימו לב טוב טוב למה שאנחנו נאמר כאן - - -

סימון דוידסון: רק משפט אחרון, סליחה, שרן.

סימון דוידסון: היום הגיעו פקחים למקומות שכבר מבקשים תו ירוק, עם השלטים החדשים, והודיעו להם שממחר חייבים לאכוף את הנושא הזה ויש בלגן שלם בנושא הזה.

סימון דוידסון: לפני שדנו בכנסת בנושא הזה כבר פקחים מגיעים.

שרן השכל: אסתי, את איתנו?

אסתי ורהפטיג: כן, אני איתכם.

שרן השכל: אני אומר לך ככה, אנחנו נוטים לאשר אצלנו את התקנות בוועדה, אבל העניין של התקנות בנושא הספורט והתרבות, שאמורות להיות נדונות פה נדונות בוועדת חוקה, אנחנו לא נקבל את זה, אני חוזרת, אנחנו לא נקבל את זה שילדים בגילאים קטנים יצטרכו לעבור בדיקת CPR יומית, אנחנו לא נקבל את זה שמוסדות של הצגות ילדים, בריכות ילדים וכו', יפשטו את הרגל בחודשים היחידים שבהם הם אמורים לעשות איזה שהוא רווח על שנה שלמה של הפסדים.

שרן השכל: יש לך פה תיאטראות שעומדים בפני סגירה ופשיטת רגל וכבר ביטלו הצגות, יש לך בריכות שפשוט אף אחד לא יגיע, אף אחד לא יילך עכשיו לבריכה כשהוא צריך – אני אומרת לך, אני ואחותי, אמא שלי עם אחיינים מתזזת בין הצגה לבין בייביסיטר לבין פה ושם, נראה לך שעכשיו הסבים והסבתות יילכו ויעשו בדיקה לילדים האלה, ילדים בני שלוש שיתחילו לבכות ולצרוח בכל בוקר רק בשביל להפעיל אותם?

שרן השכל: זה לא מתקבל.

שרן השכל: אני אומרת לך, יחד עם חבר הכנסת דוידסון שנמצא בוועדת חוקה, הוא חבר בוועדת חוקה, אני חברה בוועדת חוקה, יש לנו עוד שני חברים מתקווה חדשה בוועדת חוקה, אני כבר אומרת לך שאתם תיתקלו שם בקשיים.

שרן השכל: התקנות עדיין לא אושרו בממשלה, תביאו להם תקנות הגיוניות לגילאים הקטנים כי אחרת אנחנו פשוט לא נקבל שום דבר, שום דבר מזה, לא בצורה כזאת, לא בחודש אוגוסט.

שרן השכל: אז כשזה ברור, מבחינתנו תקנה 8, אנחנו נקבל את זה ספציפית כי זה ארגוני נוער, ותנועות נוער, עם ההסתייגות הזו, ואנחנו נמשיך בהקראה של הסעיפים.

מרב מיכאלי: הגענו בהקראה בנושא של החריג של הטיפול הרפואי.

מרב מיכאלי: רצינו להפנות את תשומת הלב לכך שההגדרה של טיפול נגזרת מחוק זכויות החולה, לפי חוק סמכויות מיוחדות וההגדרה היא כזאת: לרבות פעולות אבחון רפואי, טיפול רפואי מונע, טיפול פסיכולוגי או טיפול סיעודי.

מרב מיכאלי: זה אומר שההגדרה של טיפול רפואי היא רחבה ביותר.

מרב מיכאלי: הפנינו את השאלה למשרד הבריאות ולמשרד החינוך שלמעשה יכול להיות שצריך להדק את החריג הזה כדי לא לאפשר – כאן הם פשוט יוצאים ונכנסים בלי שום הגבלות לפנימייה וצריך לבדוק אם אפשר להדק את הדבר וגם לבדוק מה הנוהל, אולי או רק לטיפולים רפואיים חיוניים וגם איזה מסמכים צריך להביא, אחרת כל אחד שאומר שהוא יוצא לטיפול רפואי בעצם יכול לצאת ולהיכנס.

מרב מיכאלי: אז פשוט רצינו להפנות את תשומת הלב לנושא הזה.

שרן השכל: אוקיי, שיצטרכו להביא איזה שהוא סוג של מסמך רפואי.

מרב מיכאלי: משהו שיהיה איזה שהוא בידוק של החריג הזה.

שרן השכל: אסתי, אתם מקבלים את הדבר?

אסתי ורהפטיג: מה שהסברתי ליועצת המשפטית זה שהעניין של הטיפול הרפואי עלה מצד שרת החינוך באופן פרטני, זה משהו שממש נדון בקבינט וזאת הייתה ההחלטה, אז אנחנו נביא את הדברים בפני הגורמים ונביא את עמדת הוועדה ככל שזו עמדת הוועדה ונראה אם הם - - -

מרב מיכאלי: כן, לפחות שיהיה איזה נוהל או משהו ברור.

שרן השכל: כן, כי כל אחד פשוט יכול ללכת ולהגיד - - -

מרב מיכאלי: כן, להגיד שהוא יוצא לטיפול רפואי ולחזור בלי שום הגבלה.

שרן השכל: אוקיי, אז אני מבקשת גם להתייחס לזה בתקנות הבאות, תדונו בבקשה במשרד החינוך, כי אחרת כל אחד יכול ללכת לחברים ולהגיד שהוא הולך לבדיקה רפואית.

מרב מיכאלי: או ללכת לרופא ואז להסתובב במקומות אחרים.

שרן השכל: טוב, פה לא תהיה להם אפשרות, גם אם הם הולכים.

מרב מיכאלי: אבל אי אפשר לדעת.

אמילי חיה מואטי: זה תלוי בגילים של הילדים.

מרב מיכאלי: כן.

משה טור פז: לא נמצאים פה נציגים ממשרד החינוך, אבל אני שואל, אנחנו קוראים עכשיו את התקנות של המסלול הפתוח והסגור בפנימייה, מה קורה עם פנימייה, כפר נוער נגיד, שיש בו גם וגם?

משה טור פז: האם זו אפשרות?

משה טור פז: כלומר בוא ניקח כפר נוער שיש בו 900 ילדים אקסטרנים ועוד 300 ילדים אינטרנים, כלומר שהם רק בפנימייה, ואם יש מנהל לכפר, זה הרוב אפילו, האם מנהל הכפר יכול להפעיל עבור אלה מסלול פתוח ועבור אלה מסלול סגור?

משה טור פז: זה לא ברור.

שרן השכל: לדעתי אסתי אמורה לענות על זה.

אסתי ורהפטיג: אז התשובה היא שכרגע לפי הנוסח של התקנות לא, צריך לבחור, אבל אני חייבת לומר שהתקנות, אותם מסלולים, היו בתוקף במשך כל השנה ואף פעם לא קיבלנו פנייה כזו של רצון לעשות איזה שהיא הפעלה מקבילה.

אסתי ורהפטיג: אם רוצים זה משהו שאפשר להכניס אותו עקרונית כל עוד באמת יש הפרדה ברורה במתחמים נפרדים כי זה באמת הוראות מאוד שונות.

אסתי ורהפטיג: אפשר לעשות את זה באופן עקרוני, אבל אני חייבת לומר שלא קיבלנו פנייה כזו.

שרן השכל: אם הם לא קיבלו פניות –

משה טור פז: שווה בדיקה.

שרן השכל: אנחנו מקריאים כרגע.

שרן השכל: קדימה, אסתי, בבקשה, סעיף (ג).

אסתי ורהפטיג: (ג) מנהל מוסד פנימייה יפעיל אותה במסלול פתוח או סגור בכפוף להוראות אלה: (1) פנימייה המיועדת לתלמידים עד גיל תיכון והיא מהסוג האמור בסעיף 10(ג)(5) לחוק, תפעל במסלול פתוח בלבד; (2) פנימייה המיועדת לתלמידים עד גיל תיכון ושאינה מהסוג האמור בסעיף 10(ג)(5) לחוק, תפעל במסלול פתוח או סגור, ואולם על פי האמור בתקנת משנה (ב)(3)(ב)(4) יצא תלמיד פנימייה מחוץ לשטח הפנימייה, לא יוכל לחזור לשטח הפנימייה אלא אם כן הצטרף לקבוצה חדשה של עד 50 תלמידים, או לאחר פיזור וכינוס מחדש של כל תלמידי הפנימייה לפי תקנות אלה.

אסתי ורהפטיג: אני אסביר רגע כי ההוראה הזו באמת קצת מורכבת.

אסתי ורהפטיג: הכוונה קודם כל של פסקה (1) הייתה שפנימייה שהיא לתלמידים ללא עורף משפחתי והם קטינים, כלומר עד גיל תיכון, פועלת רק במסלול הפתוח וקודם כל כדי שבאמת לא יהיו במוסד, לא ייאלצו להיות בו תקופות יותר מדי ארוכות.

אסתי ורהפטיג: פסקה (2) מדברת על זה שכשזה לא תלמידים ללא עורף משפחתי, כלומר פנימייה שהיא לתלמידים עד גיל תיכון שלא מתקיים בו אותו חריג, אז היא יכולה להחליט גם שהיא פועלת במסלול סגור, אבל גם אם היא פועלת במסלול סגור אז אין את האופציה של בידוד מניעתי, בגלל שבכל זאת מדובר בקטינים אז הקטין לא יהיה בבידוד מניעתי.

אסתי ורהפטיג: אם הוא יוצא מהפנימייה אז או שהוא יחכה שהפנימייה מתפזרת ומתכנסת מחדש, או שהוא מצטרף לקבוצה חדשה של עד 50.

אסתי ורהפטיג: בגלל שלא מדובר בתלמיד שהוא ללא עורף משפחתי אז האופציה הזאת של פשוט לחכות שהפנימייה תתפזר ותתכנס היא כן אופציה שהיא קיימת, זה לא שאין לו לאן ללכת.

יוסף טייב: אני לא הבנתי, כשקראתי את זה, הוא יוצא מהפנימייה, הוא יוכל לחזור עם קבוצה חדשה שבאה לפנימייה, זה העניין?

יוסף טייב: זאת אומרת כשמגיעה בוא נגיד קבוצה - - -

מרב מיכאלי: זה מספר ילדים ספציפי.

יוסף טייב: ברור, אבל הוא לא יוכל לחזור לבד, הוא יוכל לחזור רק עם קבוצה.

יוסף טייב: למה הוא יוכל לחזור עם קבוצה, מה הלוגיקה?

יוסף טייב: כי הם יחזרו והם ייכנסו לבידוד בתוך המערכת הזאת ולכן הוא לא יהיה שחקן בודד, הם יצטרכו לעשות אקומודציה לכל החבורה הזאת, זה מה שזה.

מרב מיכאלי: נכון.

יוסף טייב: עכשיו השאלה שרציתי לשאול, בתוך ההקשר הזה כשקראתי את זה, יש הנחה שעומדים להיכנס עוד 50 חבר'ה לפנימייה, זאת אומרת שיש קבוצה גדולה כזאת.

מרב מיכאלי: לא, אז מה שאסתי הסבירה - - -

יוסף טייב: כמה זמן הוא יכול להיות בחוץ?

יוסף טייב: בוא נגיד שהוא לא מוצא קבוצה כזאת, לאן הוא הולך, כמה זמן הוא יכול להיות בחוץ בתוך הדבר הזה?

יוסף טייב: מתי הקבוצה הזאת מתארגנת?

שרן השכל: לא, הוא אמור להיות בבידוד.

מרב מיכאלי: לא, מה שאסתי הסבירה קודם זה שבפנימיות הם מוציאים קבוצה ביחד.

יוסף טייב: אני הבנתי, לכן אני אומר, אבל עדיין - - -

שרן השכל: אני מניחה שהם מוציאים גם שניים, או חמישה או עשרה עד 50, ומבודדים אותם בחדר נפרד.

יוסף טייב: אם את מסתכלת בפנימייה שהלכתי לראות שם, כשביקרתי שם בהרצליה הצעירה, אז הם יוצאים, החבר'ה מהפנימייה חוזרים ונכנסים, חלקם גרים שם, אז אני לא יודע מתי נכנסות כאלה קבוצות גדולות.

שרן השכל: אין קבוצות גדולות, מספיק גם חמישה אנשים.

שרן השכל: גם אם חמישה אנשים יצאו ונכנסו אז הם נכנסים ביחד והם בבידוד ביחד.

יוסף טייב: לא, הוא לא יכול לעשות את זה.

יוסף טייב: אם יצאת, זה שני מסלולים שונים.

משה טור פז: יש פה ככה, ילדים שהם פנימיסטים לגמרי, נגיד בשבוע שעבר דנו על ילדי נעל"ה, יש להם משפחה בארץ, אז משאירים אותם בפנימייה זמן רב ככל הניתן, מוציאים אותם לחופשה מרוכזת ואז כשהם חוזרים לבידוד קבוצתי.

שרן השכל: כן, אבל אז הם יכולים ללמוד ביחד.

יוסף טייב: זה בדיוק מה שהם התכוונו, לזה הם התכוונו, שבבידוד הקבוצתי מי שיצא יוכל לחזור אך ורק לקבוצה שתיכנס לבידוד קבוצתי, אחרת לא יוכלו לעשות לו אקומודציה בבידוד אישי.

יהודית גידלי: יש מישהו ממשרד החינוך שרוצה להגיב לזה, רון.

רון פריזלר: שלום לכולם, אנחנו שמחים שניתן להגיב, אנחנו מהבוקר רוצים להגיב על השאלות.

רון פריזלר: נמצאת איתי ריטה, שהיא ממונה קורונה במינהל ההתיישבותי, יש לנו תשובות לכל השאלות לגבי החינוך הפנימייתי, נהגנו כך שנה וחצי.

רון פריזלר: בעיקרון הקבוצות, כרגע סיכמנו במתווה של הבוקר, הן של 36, שהן קפסולות נפרדות במסלול פתוח.

רון פריזלר: פתוח זה אומר שהם באים לעד שבועיים, כל יציאה היא יציאה מרוכזת של הקבוצות האלה.

רון פריזלר: במידה שיש יציאה של בודדים הבודדים האלה חוזרים או לבידוד או לקבוצה אחרת שחזרה, לא חוזרים לקבוצה הגרעינית שלהם עד שמוודאים שהם לא קיבלו את הנגיף.

רון פריזלר: אם יש לכם שאלות לגבי איך מתנהל הסיפור הפנימייתי נשמח להשיב לכם כאן, אנחנו באמת עם הרבה ניסיון בתחום הזה ולשמחתנו עם רמת תחלואה ומאומתוּת נמוכים ביותר לאורך כל התקופה.

שרן השכל: בסדר גמור, אז אם יהיו שאלות אנחנו נפנה את זה אליכם.

שרן השכל: תודה.

שרן השכל: נעבור לסעיף הבא.

אסתי ורהפטיג: (ד) מנהל מוסד פנימייה יקבע ויפעיל מנגנון להקצאת מרחבי פעילות ומתקנים נפרדים לכל קבוצה כאמור בתקנת משנה (ב)(3), ובכלל זה אזור מגורים, חצר, חדרי לימוד, שירותים, מקלחות וכיורים, ולמניעת מעבר של תלמידים בין מרחבי הפעילות והמתקנים.

אסתי ורהפטיג: (ה) התברר למנהל מוסד פנימייה מהסוג האמור בסעיף 10(ג)(5) לחוק כי תלמיד בפנימייה חייב בבידוד לפי צו בידוד בית, ידאג מנהל המוסד למקום בידוד בשביל התלמיד ולרווחתו במהלך הבידוד ויפעל לפי סעיף 22טו לחוק.

אסתי ורהפטיג: אני רק אומרת, שוב, מדובר על פנימייה לילדים ללא עורף משפחתי ולכן התלמיד יעשה את הבידוד בתוך הפנימייה וחל סעיף 22טו שבו המנהל אמור לפנות לגורם במשרד הבריאות שיאשר שאכן יש שם תנאים לקיים בידוד כזה.

אסתי ורהפטיג: (ו) בפנימייה שנקבע כי פעילותה תתקיים במסלול סגור, ידאג מנהל המוסד כי טרם כניסת עובד למוסד יוסברו לעובד כללי הפעלת המוסד לפי מסלול זה, לרבות לעניין כניסה, יציאה ושהייה, ולא יאפשר את כניסת העובד למוסד אלא לאחר שחתם על טופס הסכמה לעבודה ולקיום תנאי המסלול הסגור; אין באמור בתקנה זאת כדי לגרוע מזכותם של מנהל מוסד ועובד המוסד להסכים על תנאים נוספים לצורך הסכמת עובד כאמור בפסקה זאת, ובלבד שלא יהיה תוקף לתניה המתגברת על הוראות תקנות אלה.

יוסף טייב: בפנימיות רוב האנשים מחוסנים או שלא?

אסתי ורהפטיג: בפנימיות של העל-תיכוני לפי מה שאנחנו הבנו אז כן.

אסתי ורהפטיג: בפנימיות נגיד של המכינות ומי שממונה על זה הוא משרד ההתיישבות, אני לא יודעת אם הם נמצאים פה, אז אני מבינה שיש שיעור שהוא מעל 90%.

אסתי ורהפטיג: (ז) תקנה זאת לא תחול על פנימייה שבה אחוז התלמידים שהם בעלי אישור "תו ירוק" מתוך כלל התלמידים בפנימייה הוא מעל 90% או יותר, ובפנימייה המיועדת לתלמידים בכיתות ז' עד ט' – אם אחוז התלמידים בעלי אישור "תו ירוק" הוא 70% או יותר.

שרן השכל: אוקיי, זה מצוין, האמת היא שזה גם תמריץ להם לחסן את הילדים.

אסתי ורהפטיג: 10.

אסתי ורהפטיג: ביטול.

אסתי ורהפטיג: תקנות סמכויות מיוחדות להתמודדות עם נגיף הקורונה החדש (הוראת שעה) (מוסדות המקיימים פעילות חינוך), התשפ"א-2021 – בטלות.

אסתי ורהפטיג: אלה התקנות של מחנות הקיץ שבעצם נכנסו לפה ולכן ביטלנו אותן.

אסתי ורהפטיג: תחילה.

אסתי ורהפטיג: 11.

אסתי ורהפטיג: תחילתה של תקנה 8 ביום ז' באלול התשפ"א (15 באוגוסט 2021).

אסתי ורהפטיג: תקנה 8 זו התקנה של החוגים ותנועות הנוער שאומרת שאם היישוב הוא כתום או אדום אז הם יפעלו בחוץ והתחילה שלה הייתה אתמול ולא ביום שישי כדי כן לאפשר להם לראות את סיווג הרשויות שהיה לקראת סוף השבוע.

אסתי ורהפטיג: תוקף.

אסתי ורהפטיג: 12.

אסתי ורהפטיג: תוקפן של תקנות אלה עד יום ג' בתשרי התשפ"א (9 בספטמבר 2021).

אסתי ורהפטיג: בתוספת יש מפות שמחלקות את הרשויות המקומיות לאזורים שונים, לרובעים מה שנקרא, וצבע הרמזור הוא לפי הרובעים השונים כדי שאם יש רובע אחד שהצבע שלו נהיה כתום אז לא בהכרח ישפיע על כל העיר.

אסתי ורהפטיג: זה מיועד לערים של מעל 200,000 תושבים, ככה גם עשינו בכל השנה האחרונה.

שרן השכל: יפה מאוד.

יוסף טייב: אז למעשה עד ראש השנה אנחנו - - -

שרן השכל: כן, עד ראש השנה ובראש השנה יביאו לנו תקנות חדשות שאותן אנחנו נצטרך לאשר עם התיקונים שביקשנו עכשיו.

יוסף טייב: לפי הדאטה שיהיה לנו?

יוסף טייב: לפי מה הם יקבעו תקנות חדשות, או שזו הארכה של אלה?

שרן השכל: לא, הם ייתנו תקנות אחרות כולל התיקונים שאותם ביקשנו עכשיו וזה גם תלוי במצב התחלואה.

מרב מיכאלי: והמוסדות להשכלה גבוהה.

יוסף טייב: זה דבר אחר.

מרב מיכאלי: אז אמורים להביא תיקונים לתקנות האלה - - -

יוסף טייב: לא הבנתי, השכלה גבוהה שדיברנו בבוקר?

שרן השכל: פלוס, בנוסף.

יוסף טייב: זאת אומרת המוסדות להשכלה גבוהה בונים את התקנות שלהם?

שרן השכל: יגיעו ב-16, ביחד איתם.

שרן השכל: עם התיקונים האלה יבואו גם התקנות של ההשכלה הגבוהה.

אסתי ורהפטיג: זה יהיה בעצם תיקון לסט הזה, הסט הזה הוא יהיה הסט המרכזי שנעשה עליו את התיקונים בתקופה הקרובה.

יוסף טייב: ואין עוד תקנות להשכלה הגבוהה?

אסתי ורהפטיג: התיקון שנוגע להשכלה הגבוהה אמור לעלות היום לאישור הקבינט.

שרן השכל: והוא מגיע לתקנות בוועדת חוקה או שהוא מגיע אלינו?

אסתי ורהפטיג: אליכם, לוועדת החינוך.

שרן השכל: נהדר, אז תתכוננו בשבוע הבא.

מרב מיכאלי: רציתי להעלות עוד שני נושאים שדיברנו עליהם עם נציגי משרדי הממשלה, האחד זה הסוגיה של סגירת מוסדות חינוך עקב התפרצות שחלה בהם.

מרב מיכאלי: יש הסמכה ספציפית בחוק הסמכויות לגבי סגירה של מוסדות חינוך במקרה של התפרצות ולמרות זאת בתקנות האלה אין הוראות לגבי סגירה.

מרב מיכאלי: מה שנאמר לנו בישיבה זה שלמעשה יש היום נוהל סגירה מכוח פקודת בריאות העם של מנכ"ל משרד הבריאות.

מרב מיכאלי: יש לנו מחלוקת, אני אומר משפטית, עם משרד הבריאות בנושא הזה, אנחנו סבורים שהנושא של סגירת מוסדות חינוך צריך להגיע לוועדה גם כן, הוא צריך לעבור ביקורת של הוועדה.

מרב מיכאלי: זה משהו שאנחנו נדון מולם.

שרן השכל: אוקיי, אז אני מבקשת שבמקרים של עיר אדומה תקנות שאמור לסגור בתי ספר, הדיון יפוצל ויגיע לוועדת החינוך על מנת שאנחנו נוכל לאשר את התקנות של סגירת מוסדות חינוך.

שרן השכל: יש פה רגישויות מאוד מאוד גדולות ואני מבקשת לפצל את זה מוועדת חוק, חוקה ומשפט ולהביא אותן לפה.

מרב מיכאלי: למעשה, לפי הבנתי כרגע, זה בכלל לא באישור, אסתי תתקן אותי, ואז זה בכלל לא מובא לכנסת ואנחנו סבורים שלאור ההוראה המפורשת בחוק הסמכויות זה נושא שכן צריך להגיע לוועדה שלנו, הנושא של מוסדות חינוך.

מרב מיכאלי: אנחנו נקיים דיון משפטי מולם בנושא הזה.

מרב מיכאלי: הנושא השני זה מה חל כרגע על פנימיות של משרד הרווחה, כי בעצם פנימיות של משרד הרווחה מוחרגות מהתקנות האלה.

יוסף טייב: למה?

מרב מיכאלי: יש סעיף הסמכה ספציפי לגביהן בחוק, אבל למיטב הבנתנו כרגע אין תקנות שחלות עליהן.

מרב מיכאלי: אז גם את זה רצינו להציף.

שרן השכל: אסתי, אתם קיבלתם את זה?

אסתי ורהפטיג: לגבי הנושא הראשון אנחנו נקיים על זה שיח גם עם משרד המשפטים, אנחנו שוקלים גם תיקון של החוק בהקשר הזה.

אסתי ורהפטיג: בכל מקרה אני רוצה להבהיר שלא מדובר על סגירת מוסדות חינוך בעיר אדומה, אלא על סגירה מאוד פרטנית של או כיתה או שכבה, או אפילו מוסד שלם, אם יש בו התפרצות תחלואה, אבל לא מדובר על סגירה גורפת של נגיד כל מוסדות החינוך בעיר או משהו כזה, מדובר על מה שקורה כשיש התפרצות תחלואה.

אסתי ורהפטיג: זה נושא שהתרחש גם כשלא היו תקנות חינוך, היו לנו התפרצויות תחלואה והיינו צריכים לסגור כיתות לפעמים, שכבות.

אסתי ורהפטיג: משתדלים שהסגירה תהיה כמה שיותר ספציפית, אבל בכל מקרה זאת המאטריה ואנחנו בוחנים את העניין הזה.

אסתי ורהפטיג: לגבי מוסדות הרווחה, אז באמת כמו שנאמר, הסעיף המסמיך הוא סעיף 11, זה לא הסעיף הזה של תקנות החינוך.

אסתי ורהפטיג: עד עכשיו לא היו הוראות שחלות, אנחנו נבדוק עם גורמי המקצוע מה לעשות בעניין הזה ובאמת אם יש מקום לעשות תקנות ייחודיות.

אסתי ורהפטיג: זה כמובן יהיה בסט אחר.

מרב מיכאלי: ועוד דבר טכני קטן, אסתי.

מרב מיכאלי: קיבלנו הערה תוך כדי הדיון הקודם שהיום הנושא של האגף להכשרה מקצועית ופיתוח כוח אדם הוא לא במשרד העבודה והרווחה אלא במשרד הכלכלה והתעשייה.

אסתי ורהפטיג: כן, אנחנו כבר מכניסים לתיקון של היום.

מרב מיכאלי: כן, באמירות של בעל מוסד.

מרב מיכאלי: זה משהו טכני.

מרב מיכאלי: זהו, מבחינתנו.

שרן השכל: אוקיי, אנחנו נסכם את הדברים כאן ואני מבקשת שתביאו את הדברים לוועדה חזרה.

שרן השכל: אני מעלה את התקנות כפי שהן להצבעה.

שרן השכל: מי בעד?

שרן השכל: להרים את היד.

שרן השכל: מי נגד?

שרן השכל: ההצעה עברה.

שרן השכל: אושר.

שרן השכל: תודה רבה לכם, חברי הוועדה, אני סוגרת את הישיבה.

שרן השכל: אנחנו כנראה ניפגש בימים הקרובים, תהיו מוכנים לקבל התראה לגבי תקנות קורונה על ההשכלה הגבוהה.